**Predkladacia správa**

Materiál „*Návrh Stratégie hospodárskej politiky Slovenskej republiky do roku 2030*“ predkladá na rokovanie Hospodárskej a sociálnej rady SR minister hospodárstva SR na základe bodu B.5 uznesenia vlády SR č. 111 z 1. marca 2017 k návrhu dokumentu „*Cestovná mapa k Národnému infraštruktúrnemu plánu na roky 2018 – 2030*“a bodu B.1 uznesenia vlády SR č. 589 z 13. decembra 2017 k návrhu dokumentu *„Východiská k opatreniam na odstránenie bariér pre trvalo udržateľný rozvoj automobilového priemyslu na Slovensku“.*

Dlhodobá absencia ucelenej hospodárskej politiky Slovenska vyústila do tvorby komplexného dokumentu, ktorý analyzuje a sumarizuje súčasné východiská slovenského hospodárstva a navrhuje opatrenia, ktorých podpora a implementácia zabezpečí konkurencieschopnosť a udržateľnosť hospodárskeho rastu prostredníctvom nasledovných kľúčových oblastí: rozvoj ľudského kapitálu, technologické zmeny a podpora inovatívneho potenciálu SR, ekologická efektívnosť hospodárstva, rozvoj podnikateľského prostredia a regionálny rozvoj spolu s oblasťou pôdohospodárstva.

Cieľom dokumentu je určiť strategické smerovanie hospodárskej politiky s výhľadom do roku 2030, ktoré poskytne predstavu o ďalšom vývoji a rozvoji hospodárstva Slovenskej republiky s apolitickým charakterom, a tým umožní dlhodobo absentujúce koncepčné venovanie sa problematike nad rámec politického cyklu s ambíciou poskytnúť východiská tak pre súčasnú, ako aj budúce vlády SR. Vďaka tomu prispeje k lepšej predvídateľnosti a stabilite verejných rozhodnutí.

Stratégia identifikuje opatrenia v kľúčových oblastiach, ktorých realizácia povedie ku konkurencieschopnému a udržateľnému a zelenému hospodárskemu rastu s monitorovaním pokroku pri ich napĺňaní. Stratégia hospodárskej politiky má nadrezortný charakter, jej definovaný rozsah zaväzuje k spolupráci na jej príprave, okrem  vecne príslušných rezortov tiež Úrad vlády SR a Úrad podpredsedu vlády SR pre investície a informatizáciu. Návrh opatrení bol zostavený v spolupráci dotknutých rezortov a inštitúcií. Pre efektívnu realizáciu je dôležitá aj účinná podpora zo strany ostatných rezortov prostredníctvom ich odvetvových a prierezových politík.

 *Proces prípravy dokumentu*

V septembri 2016 bola vytvorená koordinačná skupina pre prípravu strategického dokumentu „*Stratégia hospodárskej politiky Slovenskej republiky do roku 2030*“, zložená zo zástupcov štátnej správy, ako aj zo zástupcov akademickej obce a zamestnávateľských zväzov. Rezort hospodárstva pri príprave dokumentu vychádzal, okrem iných dokumentov, aj z dokumentu „*Metodika a inštitucionálny rámec tvorby verejných stratégií*“, ktorý vláda SR schválila uznesením vlády SR č. 197 z 26. apríla 2017. Z dôvodu nadrezortnosti a prierezového obsahu spolupracovalo Ministerstvo hospodárstva SR (ďalej len „MH SR“) pri príprave dokumentu aj s vecne príslušnými rezortmi a orgánmi štátnej správy. Dokument bol taktiež konzultovaný s príslušnými sekciami MH SR.

*Štruktúra dokumentu*

Dokument pozostáva zo siedmich hlavných kapitol. Prvá kapitola sa venuje určeniu základného strategického cieľa hospodárskej politiky SR s určením vízie a oblastí, ktorých optimálne nastavenie povedie k hospodárskemu rastu. Druhá kapitola poskytuje analýzu vývoja hlavných globálnych trendov, ktoré hodnotí aj z pohľadu SR. Tiež analyzuje súčasný makroekonomický stav SR. Predmetná analýza sa opiera o ekonomickú výkonnosť, socioekonomické ukazovatele a makroekonomickú stabilitu SR. Analytická časť, v nadväzujúcej kapitole, popisuje potenciál regiónov SR z pohľadu ekonomickej výkonnosti a typológie regionálnej štruktúry. SWOT analýza v štvrtej kapitole definuje silné a slabé stránky hospodárstva SR, ako aj príležitosti a hrozby vplývajúce na jej budúci hospodársky rozvoj. Piata kapitola stanovuje východiská pre kľúčové oblasti hospodárskej politiky SR, ktoré sú rozpracované formou opatrení v šiestej kapitole. Nadväzujúca kapitola sa venuje monitorovaniu pokroku pri napĺňaní hospodárskej politiky a stanovuje rámec pre implementáciu opatrení formou akčných plánov.

 Vzhľadom na strategický charakter a celoštátny dosah dokumentu podlieha tento materiál strategickému posudzovaniu vplyvov na životné prostredie vrátane vplyvov
na zdravie ľudí (SEA) podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

*Riadenie, aktualizácia a implementácia dokumentu*

MH SR v úzkej spolupráci s ostatnými vecne príslušnými rezortmi v nadväznosti na dokument „*Návrh Cestovnej mapy k Národnému infraštruktúrnemu plánu Slovenskej republiky na obdobie 2018 – 2030,*“ bude zodpovedné za riadenie, koordináciu a pravidelnú aktualizáciu dokumentu.

 Opatrenia uvedené v dokumente budú realizované formou akčných plánov v trojročných cykloch. V polovici obdobia, na ktoré sa dokument vzťahuje, sa počíta s prehodnotením stratégie a jej prípadnou adresnou úpravou na základe aktuálnych potrieb.

Z dôvodu, že ide o koncepčný materiál, jeho vplyv na štátny rozpočet a verejné financie sa nedá vyčísliť, dopad na verejné financie bude možné určiť až pri predkladaní konkrétnych akčných plánov. Taktiež v predloženom materiáli sa nedá vyčísliť vplyv na podnikateľské prostredie, na sociálne vplyvy, na vplyvy na životné prostredie, na informatizáciu spoločnosti a ani na vplyvy na služby verejnej správy pre občana.

Na rokovanie Hospodárskej a sociálnej rady Slovenskej republiky sa „*Návrh Stratégie hospodárskej politiky Slovenskej republiky do roku 2030*“ predkladá s rozpormi uvedenými vo vyhlásení, ktoré je súčasťou návrhu stratégie.